题段德卿舟亭歌
王虎臣 (Yuan)
君不见伏波功臣万里旋，归来薏苡遭谗言。壶头晚困始忆少游语，中流仰叹看飞鸢。又不见范蠡扁舟载西子，急流勇退如避死。当年怀宠不见机，讵忍将身尝乌喙。两翁功名尚如此，馀子纷纷何足据。段生乐道心自閒，有眼不识行路难。舟亭无帆亦无楫，风雨不动安如山。知君市隐心似铁，含哺熙熙足怡悦。任渠风浪欲掀天，我独推篷看明月。